১৯৪৫ সালের বিমান দুর্ঘটনার পরেও বেঁচে ছিলেন নেতাজি?‌ নেতাজি–তথ্য সংক্রান্ত নতুন যে ফাইলগুলি সদ্য প্রকাশ করেছে কেন্দ্রীয় সরকার, তার একটির বক্তব্য সেরকমই। এই ফাইলটি কেন্দ্রের কাছে এসেছিল বাংলার গভর্নরের দপ্তর থেকে। আর জি কেসি তখন প্রদেশের গভর্নর। সংবাদ মাধ্যমের খবর, ফাইলে দেখা যাচ্ছে, পি সি কর নামে গভর্নর হাউসের এক কর্মী দাবি করেন, ১৯৪৫–‌এর ১৮ আগস্ট তারিখের সেই বিমান দুর্ঘটনার পর বার তিনেক অন্তত ধরা পড়েছে সুভাষচন্দ্র বসুর বেতারবার্তা। ৩১ মিটার ব্যান্ডে মাস তিনেকের ব্যবধানে মোট তিনবার বার্তা পাঠিয়েছেন নেতাজি। প্রথম বার্তাটি এসেছিল ১৯৪৫ সালের ২৬ ডিসেম্বর। সুভাষতচন্দ্র বলেছিলেন, ‘এই মুহূর্তে আমি ‌বিশ্বের শক্তিধর রাষ্ট্রগুলির আশ্রয়ে আছি। আমার হৃদয় জ্বলছে ভারতের জন্য। তৃতীয় বিশ্বযুদ্ধের দামামা বাজলেই দেশে ফিরব। হতে পারে সেটা দশ বছর পরে, কিম্বা তার আগেই। লালকেল্লায় আজ আমার লোকেদের বিচার যারা করছে, তাদের বিচারের আসনে তখন থাকব আমি।’‌ পরের বার্তাটি আসে, ১৯৪৬ সালের ১ জানুয়ারি। নেতাজি তাতে বলেন, ‘‌বছর দুয়েকের মধ্যেই ভারত স্বাধীনতা পাবে। ব্রিটিশ উপনিবেশ ভেঙে পড়ছে, স্বাধীনতা ওদের দিতেই হবে। অহিংসার পথে ভারত স্বাধীন হবে না। তবে মহাত্মা গান্ধীর প্রতি আমি শ্রদ্ধাশীল।’‌ তৃতীয় বার্তাটি আসে ১৯৪৬ সালের ফেব্রুয়ারিতে। নেতাজি বলেন, ‘‌সুভাষচন্দ্র বসু বলছি। জয় হিন্দ। জাপানের আত্মসমর্পণের পর তৃতীয়বার আমার দেশের ভাইবোনদের উদ্দেশে কথা বলছি। .‌.‌.‌পেথিক লরেন্স এবং আরও দু‌জনকে ভারতে পাঠাচ্ছেন ব্রিটিশ প্রধানমন্ত্রী। এতে অন্য কোনও আপত্তি নেই, তবে ভারতকে শোষণ করার স্থায়ী বন্দোবস্ত করতে দেওয়া চলবে না।’‌ ফাইলে গান্ধীজির সচিব খুরশিদ নওরোজির লেখা একটি চিঠির কথাও বলা হয়েছে। ১৯৪৬–‌এর ২২ জুলাই তারিখে মার্কিন সাংবাদিক লুই ফিশারকে লেখা ওই চিঠিতে বলা হয়েছে:‌ ‘‌আজাদ হিন্দ বাহিনীর প্রতি ভারতবাসী অন্তর থেকে সহানুভূতিশীল। সুভাষ বসু রাশিয়ার সাহায্য নিয়ে ভারতে এলে গান্ধীজি, নেহরু বা কংগ্রেসের পক্ষে দেশবাসীকে সামলানো সম্ভব হবে না।’‌ ছাড়াও নেতাজিকে নিয়ে যে যথেষ্ট চিন্তায় ছিল ইংরেজ প্রশাসন, প্রমাণ মিলেছে তারও। ১৯৪৫ সালের ২৫ অক্টোবর ব্রিটিশ প্রধানমন্ত্রী একটি ক্যাবিনেট বৈঠকে আলোচনা করেন বিমান দুর্ঘটনার খবরটি নিয়ে। সুভাষ বসুর বিষয়ে কী নীতি নেওয়া হবে, তা নিয়ে ভাইসরয় লর্ড ওয়াভেল একটি গোপন নোট পাঠিয়েছিলেন। সেই প্রসঙ্গে আলোচনা হয়। ওয়াভেলের নোটে ছিল একটি জরুরি সংবাদ। লর্ড মাউন্টব্যাটেনের ডায়েরিতে এর উল্লেখ ছিল। বিমান দুর্ঘটনার খবর প্রচারিত হওয়ার পরে ব্রিটিশ সামরিক গোয়েন্দারা মাউন্টব্যাটেনকে জানান, ‘‌সুভাষ বসু যখন বর্মা থেকে বিমানে পালানোর তোড়জোড় করছেন, সে সময় জাপান থেকে একটি বার্তায় তাঁকে বর্মা ছাড়তে বারণ করা হয়। এই বার্তাটি চীন ধরে ফেলে। সুভাষচন্দ্র পরে থাইল্যান্ডে পালিয়ে যান।’‌ উল্লেখ্য, মাউন্টব্যাটেন ওই সময় ছিলেন দক্ষিণ–‌পূর্ব এশিয়ার মিত্রশক্তির সুপ্রিম কমান্ডার।